Projekts

LATVIJAS REPUBLIKAS MINISTRU KABINETS

|  |  |
| --- | --- |
| 2017. gadaRīgā | Noteikumi Nr. (prot. Nr. .§) |

**Oficiālo elektronisko adrešu informācijas sistēmas noteikumi**

Izdoti saskaņā ar

Oficiālās elektroniskās adreses likuma

7. panta trešo daļu,

8. panta piekto daļu,

11. panta ceturto daļu,

14. panta otro daļu,

16. panta otro daļu

# Vispārīgie nosacījumi

1. Noteikumi nosaka:
	1. oficiālo elektronisko adrešu (turpmāk – E-adrese) informācijas sistēmas drošības un tehniskās prasības, prasības attiecībā uz programmsaskarnēm un to izmantošanu;
	2. kārtību, kādā iestādes, kuras reģistrē vai uztur informāciju par E-adrešu kontu lietotājiem, sniedz E-adrešu informācijas sistēmas pārzinim E-adreses izveidei nepieciešamo informāciju un tās apjomu;
	3. kārtību, kādā tiek izveidota vai anulēta E-adrese un aktivizēts vai deaktivizēts E-adreses konts;
	4. E-adrešu katalogā ietveramās informācijas apjomu un aprites kārtību;
	5. uz E-adresi nosūtītās elektroniskās saziņas, elektronisko dokumentu (turpmāk – ziņojumi) un to metadatu glabāšanas apjomu un termiņu, kā arī E-adrešu informācijas sistēmas pārziņa rīcību, ja tiek pārsniegts ziņojumu un to metadatu glabāšanas apjoms vai beidzas to glabāšanas termiņš;
	6. E-adrešu informācijas sistēmas lietošanas kārtību.

# Oficiālo elektronisko adrešu informācijas sistēmas drošības un tehniskās prasības

1. E-adrešu informācijas sistēma ir paaugstinātas drošības sistēma.
2. E-adrešu informācijas sistēmas pārzinis:
	1. nodrošina iespēju veikt datu pārraidi uz vai no E-adrešu informācijas sistēmas, izmantojot publisko datu pārraides tīklu, ievērojot šādas prasības:
		1. identificē sevi datu pārraides kanālā, izmantojot X.509 standarta formātā izdotu sertifikātu, un nodrošina šī sertifikāta aizsardzību;
		2. nodrošina pielaidi datu pārraidei datu pārraides kanālā tikai identificētam un autorizētam E-adreses konta lietotājam;
		3. nodrošina datu pārraides kanāla šifrēšanu;
	2. nodrošina šādu E-adrešu informācijas sistēmas pieejamību:
		1. darba dienās, darba laikā no 8:30 līdz 17:00 – 99 % mēnesī;
		2. pārējā laikā – 97 % mēnesī.
3. E-adrešu informācijas sistēmas pārzinis sniedz E-adreses konta lietotāja konsultatīvo atbalstu E-adrešu informācijas sistēmas pārziņa darba laikā.
4. E-adrešu informācijas sistēmas pārzinis izvieto informāciju E-adrešu informācijas sistēmā par E-adrešu informācijas sistēmas plānotajiem pārtraukumiem divas darba dienas pirms plānotā pārtraukuma, kā arī par neplānotajiem pārtraukumiem to iestāšanās brīdī.
5. E-adrešu informācijas sistēma no brīža, kad ziņojums nonācis E-adrešu informācijas sistēmā, veic šādas darbības:
	1. ziņojuma saņēmēja pārbaudi, vai tam ir aktivizēts E-adreses konts un, ja norādītajam saņēmējam ziņojuma saņemšanas brīdī E-adrešu informācijas sistēmā nav aktivizēts e-adreses konts, ziņojuma tālāku apstrādi neveic;
	2. ziņojuma satura automatizētu pārbaudi pret kaitniecisku programmatūru, un, ja pārbaudē ziņojuma saturā ir konstatēta kaitnieciska programmatūra, tālāku ziņojuma apstrādi neveic;
	3. ziņojumam, kuram ir veiktas šo noteikumu 6.1. un 6.2. apakšpunktos minētās pārbaudes un kura apstrādi var turpināt, nemainot tā saturu, automātiski pievieno iezīmes, apliecinot:
		1. ziņojuma saņemšanas datumu un laiku E-adrešu informācijas sistēmā;
		2. ziņojuma sūtītāja un saņēmēja identitāti;
		3. informāciju, kas nodrošina iespēju pārbaudīt, ka ziņojuma saturs pēc iezīmēšanas nav mainīts;
	4. nodrošina iespēju ziņojuma sūtītājam iegūt informāciju vismaz par šādiem ziņojuma apstrādes statusiem:
		1. ziņojuma saņēmējam nav aktivizēts e-adreses konts;
		2. ziņojums satur kaitniecisku programmatūru;
		3. ziņojums ir apstrādāts un reģistrēts E-adrešu informācijas sistēmā;
		4. ziņojums ir piegādāts ziņojuma saņēmējam;
	5. nodrošina iespēju ziņojuma saņēmējam iegūt informāciju par jauna ziņojuma piegādi E-adreses kontā;
	6. reģistrē šādu informāciju par jebkurām darbībām ar ziņojumu:
		1. datums un laiks, kad ir veikta darbība ar ziņojumu;
		2. darbības veicējs;
		3. informācija par veikto darbību;
	7. nodrošina ziņojuma aizsardzību pret nesankcionētu neidentificētu piekļuvi, izmainīšanu vai iznīcināšanu, kā arī piekļuves kontroli šim ziņojumam, liedzot piekļuvi ārpus piekļuves kontroles mehānisma.
6. E-adrešu informācijas sistēma reģistrē visu E-adrešu informācijas sistēmas lietotāju veiktās darbības E-adrešu informācijas sistēmā un nodrošina iespēju identificēt, vai reģistrētās darbības pēc to reģistrācijas ir izmainītas vai dzēstas.
7. E-adrešu informācijas sistēmas pārzinis un šo noteikumu 10.3. apakšpunktā minētās personas ievēro šādus datu pārraides kanālu nosacījumus:
	1. šifrē vai izmanto pienācīgu transporta slāņa aizsardzību (*Transport Layer Protection*), pārsūtot personas datus elektroniski;
	2. lieto stiprus šifrēšanas algoritmus un drošas atslēgas;
	3. veic šifrēšanas atslēgu pārvaldību;
	4. visas paroles un šifrēšanas atslēgas pienācīgi aizsargā.
8. Valsts iestāde, kas atbilstoši Oficiālās elektroniskās adreses likuma 12. panta otrajai daļai organizē E-adreses konta lietotājam adresēta ziņojuma daļēju pieejamību E-adreses kontā un ziņojuma pieejamību savā pārziņā esošā valsts informācijas sistēmā, nodrošina:
	1. valsts informācijas sistēmas darbību atbilstoši šajos noteikumos minētajām drošības prasībām, kas ir izvirzītas E-adrešu informācijas sistēmai par ziņojuma aizsardzību, tai skaitā, par ziņojuma pieejamību un autentiskumu, un glabāšanu;
	2. E-adreses konta lietotājam piekļuvi valsts informācijas sistēmā esošajiem ziņojumiem, neveicot atkārtotu E-adreses konta lietotāja elektronisko identifikāciju.

# Oficiālo elektronisko adrešu informācijas sistēmas piekļuves un programmsaskarnes un to izmantošanas prasības

1. E-adrešu informācijas sistēma piekļuvi E-adreses kontam un E-adrešu katalogam nodrošina šādos veidos:
	1. izmantojot tīmekļa vietnes [www.latvija.lv](http://www.latvija.lv) funkcionalitāti E-adrešu informācijas sistēmā atbilstoši Oficiālās elektroniskās adreses likuma 9. pantam identificētai fiziskai personai, reģistros nereģistrētai personai vai fiziskai personai, kura pārstāv Uzņēmuma reģistra reģistros (turpmāk – reģistros) reģistrētu tiesību subjektu;
	2. izmantojot Valsts reģionālās attīstības aģentūras pārziņā esošo valsts informācijas sistēmu savietotāja (turpmāk – VISS) tīmekļa vietnes [www.viss.gov.lv](http://www.viss.gov.lv) funkcionalitāti E-adrešu informācijas sistēmā atbilstoši Oficiālās elektroniskās adreses likuma 9. pantam identificētam deleģētam valsts iestādes darbiniekam;
	3. izmantojot VISS infrastruktūrā pieejamu E-adrešu informācijas sistēmas programmsaskarni (turpmāk – piekļuves programmsaskarne) E-adrešu informācijas sistēmā identificētam E-adreses konta lietotājam – valsts iestādei vai reģistros reģistrētam tiesību subjektam.
2. E-adrešu informācijas sistēma nodrošina, ka reģistros reģistrēta tiesību subjekta E-adreses kontam var piekļūt visas E-adrešu informācijas sistēmā identificētās fiziskās personas, kuru attiecīgā reģistros reģistrēta tiesību subjekta pārstāvības tiesības ir fiksētas Uzņēmumu reģistrā, vai kurām ir piešķirtas tiesības atbilstoši šo noteikumu 16. punktā minētajām iespējām.
3. Šo noteikumu 10.3. apakšpunktā minētā piekļuves programmsaskarne nodrošina iespēju veikt vismaz šādas darbības:
	1. iespēju organizēt ziņojuma apriti un automātisku ziņojuma nosūtīšanu no E-adreses konta lietotāja informācijas sistēmas uz E-adrešu informācijas sistēmu;
	2. piekļuvi E-adreses katalogam E-adreses konta lietotāja informācijas sistēmā;
	3. šo noteikumu 6.4. apakšpunktā minētās informācijas pieejamību.
4. Šo noteikumu 10.3. apakšpunktā minētie E-adreses konta lietotāji piesakās, identificējas un izmanto piekļuves programmsaskarni atbilstoši 2016. gada 14. jūnija Ministru kabineta noteikumiem Nr. 374 “Valsts informācijas sistēmu savietotāja noteikumi”. E-adrešu informācijas sistēmas pārzinis publicē noteikto kārtību un piekļuves programmsaskarnes integrācijas atbalsta dokumentāciju VISS tīmekļa vietnē www.viss.gov.lv.
5. Šo noteikumu 10.3. apakšpunktā minētie E-adreses konta lietotāji ir atbildīgi par savas informācijas sistēmas drošības un tehnisko prasību, kā arī normatīvo aktu par valsts informāciju sistēmu un informāciju tehnoloģiju drošību, ievērošanu. E-adrešu informācijas sistēmas pārzinis nav atbildīgs par iespējamajiem zaudējumiem trešajām personām, par informācijas zudumiem vai par datu nonākšanu pie trešajām personām, kas rodas šo noteikumu 10.3. apakšpunktā minēto E-adreses konta lietotāju informācijas sistēmas darbību dēļ.

# Oficiālās elektroniskās adreses un tās konta pārvaldības kārtība

1. E-adrešu informācijas sistēma izveido E-adresi un aktivizē E-adreses kontu šādos gadījumos:
	1. E-adrešu informācijas sistēmā atbilstoši Oficiālās elektroniskās adreses likuma 9. pantam identificēta fiziska persona vai reģistros nereģistrētā persona ir elektroniski pieteikusies E-adreses izveidei Valsts pārvaldes pakalpojumu portālā [www.latvija.lv](http://www.latvija.lv) un pieteikšanās brīdī:
		1. tā ir dzīva;
		2. neatrodas apcietinātās vai notiesātās personas statusā slēgtā vai daļēji slēgtā tipa cietumā;
		3. piekrīt fiziskās personas datu apstrādei E-adrešu informācijas sistēmā un ziņojumu saņemšanai no valsts iestādēm uz tās E-adreses kontu;
		4. tai nav jau izveidota E-adrese;
	2. reģistros reģistrēts tiesību subjekts Oficiālās elektroniskās adreses likuma pārejas noteikumu 3. punktā noteiktajā pārejas periodā E-adrešu informācijas sistēmā atbilstoši Oficiālās elektroniskās adreses likuma 9. pantam identificēta fiziska persona, kura pārstāv reģistros reģistrēta tiesību subjektu, ir elektroniski pieteikusies E-adreses izveidei Valsts pārvaldes pakalpojumu portālā [www.latvija.lv](http://www.latvija.lv) un pieteikšanās brīdī:
		1. tas nav izslēgts no Uzņēmumu reģistra;
		2. piekrīt fiziskās personas datu apstrādei E-adrešu informācijas sistēmā un ziņojumu saņemšanai no valsts iestādēm uz tā E-adreses kontu;
		3. tam nav jau izveidota E-adrese;
	3. reģistros reģistrētam tiesību subjektam pēc Oficiālās elektroniskās adreses likuma pārejas noteikumu 3. punktā noteiktā pārejas perioda beigām automātiski, ja e-adreses izveides brīdī:
		1. tas nav izslēgts no Uzņēmumu reģistra;
		2. tam nav jau izveidota E-adrese;
	4. valsts iestādei automātiski, valsts iestādēm izpildot darbības atbilstoši šo noteikumu 25. punktam.
2. E-adrešu informācijas sistēma veido vienu E-adresi un aktivizē vienu E-adreses kontu:
	1. fiziskai personai, ja tā vienlaikus ir arī rezerves karavīrs vai reģistros nereģistrēta persona;
	2. reģistros reģistrētam tiesību subjektam, ja tas vienlaicīgi ir arī privātpersona, kurai deleģēts valsts pārvaldes uzdevums.
3. E-adrešu informācijas sistēma nodrošina iespēju E-adreses konta lietotājam, izņemot valsts iestādi, izmantot šādas E-adrešu informācijas sistēmas piekļuves tiesību pārvaldības funkcijas:
	1. norādīt citu E-adreses konta lietotāju (fizisku personu), kuram piešķirt tiesības piekļūt savam E-adreses kontam šādu darbību veikšanai:
		1. fiziskai personai vai reģistros nereģistrētai personai – apskatīt E-adreses kontā saņemtos ziņojumus;
		2. reģistros reģistrētam tiesību subjektam – apskatīt vai sūtīt ziņojumus;
	2. mainīt vai atsaukt citam E-adreses kontā norādītam lietotājam piešķirtās tiesības.
4. Valsts iestādes savu E-adreses konta lietotāju pārvaldību veic atbilstoši 2016. gada 14. jūnija Ministru kabineta noteikumiem Nr. 374 “Valsts informācijas sistēmu savietotāja noteikumi”. E-adrešu informācijas sistēmas pārzinis publicē noteikto kārtību VISS tīmekļa vietnē [www.viss.gov.lv](http://www.viss.gov.lv).
5. E-adrešu informācijas sistēma nodrošina iespēju E-adreses konta lietotājiem E-adreses kontā norādīt e-pasta adresi, uz kuru tiks sūtīti informatīva rakstura paziņojumi par ziņojumu saņemšanu E-adreses kontā. E-adrešu informācijas sistēmas pārzinis neatbild par šādu paziņojumu nesaņemšanu uz norādīto e-pasta adresi, ja paziņojuma piegāde nav veiksmīga no E-adrešu informācijas sistēmas pārziņa neatkarīgu iemeslu dēļ.
6. E-adrešu informācijas sistēma veic šādas fiziskas personas vai reģistros nereģistrētas personas E-adreses konta statusa izmaiņas:
	1. deaktivizē E-adreses kontu, ja fiziska persona vai reģistros nereģistrēta persona to elektroniski ir pieprasījusi, izmantojot E-adreses kontā pieejamo funkcionalitāti;
	2. deaktivizē E-adreses kontu, fiziskai personai vai reģistros nereģistrētai personai iesniedzot attiecīgu iesniegumu E-adrešu informācijas sistēmas pārzinim, ja to nav iespējams izpildīt šo noteikumu 20.1. apakšpunktā norādītājā kārtībā;
	3. deaktivizē E-adreses kontu uz laiku, kamēr fiziska persona vai reģistros nereģistrēta persona atrodas apcietinātās vai notiesātās personas statusā slēgtā vai daļēji slēgtā tipa cietumā, ja Ieslodzījumu vietu pārvalde par šīm personām ir sniegusi strukturētu E-adreses katalogā ietveramo informāciju tiešsaistē vai manuāli;
	4. atkārtoti aktivizē E-adreses kontu, ja fiziska persona vai reģistros nereģistrētas personas to elektroniski ir pieprasījusi, izmantojot E-adreses kontā pieejamo funkcionalitāti.
7. Ja E-adreses konts ir deaktivizēts, E-adreses konta lietotājs var piekļūt E-adreses kontā esošajiem ziņojumiem. Šajā gadījumā ziņojuma aprite uz vai no deaktivizētā E-adreses konta nav pieejama.
8. E-adrešu informācijas sistēma anulē E-adresi Oficiālās elektroniskās adreses likuma 11. panta pirmajā daļā noteiktajos gadījumos un automātiski deaktivizē arī E-adreses kontu. Ja ir anulēta E-adrese, tās kontā esošajam saturam var piekļūt attiecīgo tiesību un saistību pārņēmējs līdz šo noteikumu 28. punktā noteiktajam termiņam.

# Oficiālās elektroniskās adrešu kataloga vešanas kārtība

1. E-adrešu informācijas sistēma informāciju par izveidotajām E-adresēm glabā E-adrešu katalogā un par E-adresi uzkrāj vismaz šādu informāciju:
	1. E-adreses elements (identifikators);
	2. E-adreses konta lietotāja vārds (vārdi), uzvārds vai nosaukums;
	3. E-adreses konta lietotāja veids;
	4. E-adreses un tā konta statuss.
2. E-adrešu informācijas sistēma iegūst strukturētu un aktuālu informāciju par izveidojamajām un anulējamām E-adresēm, par šādiem E-adreses konta lietotāju veidiem no šādiem avotiem tiešsaistē, vai, ja tas nav iespējams, manuāli:
	1. par fizisko personu – no Pilsonības un migrācijas lietu pārvaldes Iedzīvotāja reģistra iegūst šo noteikumu 23.1. un 23.2. apakšpunktos minēto informāciju, kā arī Oficiālās elektroniskās adreses likuma 5. panta otrās daļas 1. punktā un 11. panta pirmās daļas 1. punktā minēto informāciju;
	2. par reģistros reģistrēto personu – no Uzņēmumu reģistra Uzņēmumu reģistra informācijas sistēmas vestajiem reģistriem iegūst šo noteikumu 23.1. un 23.2. apakšpunktos minēto informāciju, kā arī Oficiālās elektroniskās adreses likuma 11. pantā pirmās daļas 3. punktā minēto informāciju;
	3. par valsts iestādi, izņemot šo noteikumu 25. punktā minēto valsts iestādi:
		1. par maksātnespējas procesa administratoru – no Uzņēmumu reģistra Maksātnespējas reģistra iegūst šo noteikumu 23.1. un 23.2. apakšpunktos minēto informāciju, kā arī Oficiālās elektroniskās adreses likuma 11. pantā pirmās daļas 2. punktā c) apakšpunktā minēto informāciju;
		2. par tiesu iestādēm – no Tiesu administrācijas Tiesu informatīvās sistēmas iegūst šo noteikumu 23.1. un 23.2. apakšpunktos minēto informāciju, kā arī Oficiālās elektroniskās adreses likuma 11. pantā pirmās daļas 2. punktā a) apakšpunktā minēto informāciju;
		3. par zvērinātiem tiesu izpildītājiem – no Tiesu administrācijas Izpildlietu reģistra iegūst šo noteikumu 23.1. un 23.2. apakšpunktos minēto informāciju, kā arī Oficiālās elektroniskās adreses likuma 11. pantā pirmās daļas 2. punktā b) apakšpunktā minēto informāciju.
3. Valsts iestāde (tiešās pārvaldes iestāde, valsts institūcija, kas nav padota Ministru kabinetam, atvasināta publiskā persona un tās iestāde, prokuratūra) sniedz E-adrešu informācijas sistēmu pārzinim šādu aktuālu informāciju:
	1. ziņas par sevi E-adreses katalogā ietveramās informācijas uzturēšanai un E-adreses statusa nodrošināšanai;
	2. ja tā ir deleģējusi valsts pārvaldes uzdevumu citai privātpersonai, ziņas par šo privātpersonu E-adreses katalogā ietveramās informācijas uzturēšanai un E-adreses statusa nodrošināšanai;
	3. ziņas E-adreses konta uzturēšanai;
	4. nosaka atbildīgo darbinieku, kura pienākums atbilstoši šo noteikumu 18. punktā minētajiem nosacījumiem ir organizēt valsts iestāžu E-adreses konta darbinieku lietotāju pārvaldību un nodrošina informācijas sniegšanu un aktualizēšanu.
4. Šo noteikumu 10.3., 24. un 25. punktā minētās iestādes sadarbojas ar E-adrešu informācijas sistēmas pārzini saskaņā ar šiem noteikumiem un normatīvajiem aktiem par valsts informāciju sistēmu savietotāja izmantošanu, neslēdzot savstarpēju vienošanos.

# Ziņojumu un to metadatu glabāšanas nosacījumi

1. E-adrešu informācijas sistēma glabā:
	1. Ziņojumus piecus gadus no sūtījumu saņemšanas dienas E-adrešu informācijas sistēmā;
	2. šo noteikumu 6.3. apakšpunktā minēto informāciju pastāvīgi;
	3. šo noteikumu 6.6. apakšpunktā un 7. punktā minēto informāciju atbilstoši normatīvajiem aktiem par informācijas un komunikācijas tehnoloģiju sistēmu atbilstību minimālajām drošības prasībām.
2. E-adrešu informācijas sistēma ziņojumus no E-adreses konta dzēš, ja ir iestājies šajos noteikumos 27.1. apakšpunktā minētais noteiktais ziņojuma glabāšanas termiņš.
3. E-adrešu informācijas sistēma nodrošina iespēju E-adreses konta lietotājam identificēt ziņojumus, kuru glabāšanas termiņš tuvojas beigām, kā arī nodrošina iespēju šos ziņojumus lejupielādēt uz E-adreses konta lietotāja gala iekārtas.

# E-adrešu informācijas sistēmas lietošanas kārtība

1. Jebkuram E-adreses konta lietotājam nekavējoties, bet ne vēlāk kā 24 stundas pēc notikuma identificēšanas, ir pienākums informēt E-adrešu informācijas sistēmas pārzini par jebkuru gadījumu, kad adreses konta lietotājs identificē drošības risku vai ir iestājies drošības apdraudējums, kas var ietekmēt E-adrešu informācijas sistēmas drošību un tās normālu darbību.
2. E-adrešu informācijas sistēmas pārzinis neatbild par zaudējumiem, kas radušies E-adreses konta lietotājam E-adrešu informācijas sistēmas nepieejamības gadījumā.
3. E-adreses konta lietotājs atbild par visām savām E-adreses kontā veiktajām darbībām. E-adreses konta lietotājs ir atbildīgs par ziņojuma saglabāšanu pirms šo noteikumu 27.1. apakšpunktā minētās darbības, ja tas ir nepieciešams.
4. E-adrešu informācijas sistēmas lietotājam ir pienākums neveikt darbības, kas būtu vērstas pret E-adrešu informācijas sistēmas drošību, stabilitāti un ātrdarbību, kā arī ievērot E-adrešu informācijas sistēmas pārziņa izdotos lietošanas noteikumus.
5. **Noslēguma jautājumi**
6. Šo noteikumu 9. punkts piemērojams valsts informācijas sistēmām, kas izstrādātas un ieviestas ekspluatācijā līdz 2018. gada 1. martam.
7. Valsts iestādei līdz 2018. gada 1. aprīlim ziņot E-adrešu informācijas sistēmas pārzinim šo noteikumu 25. punktā minēto informāciju.
8. Subjektu, kas noslēguši vienošanos saskaņā ar 2012. gada 24. jūlija Ministru kabineta instrukciju Nr. 9 “Kārtība, kādā notiek elektronisko dokumentu aprite Publiskās pārvaldes dokumentu pārvaldības sistēmu integrācijas vidē” un kā piekļuves programmsaskarni izmantos šo noteikumu 10.1.1. apakšpunktā minēto funkcionalitāti, vienošanās tiek uzskatītas par spēkā zaudējušām ar 2018. gada 1. martu.

Noteikumi stājas spēkā 2018. gada 1. martā.

Ministru prezidents M.Kučinskis

Vides aizsardzības un

reģionālās attīstības ministrs K.Gerhards

Gaile, 67026546

Inese.gaile@varam.gov.lv

Vansovičs, 66164652

raivis.vansovics@vraa.gov.lv